পানিহাটি
পানিহাটি ভারতের পশ্চিমবঙ্গ রাজ্যের উত্তর ২৪ পরগণা জেলার একটি শহর ও পৌরসভা এলাকা। শহরটি কলকাতা শহর থেকে প্রায় ১৬ কিলোমিটার উত্তরে অবস্থিত। পানিহাটি শহর কলকাতা মেট্রোপলিটান এলাকার অংশ এবং এই পৌরসভাটি আয়তনে ব্যারাকপুর মহকুমার অন্তর্গত সমগ্র পৌরসভার থেকে বড়ো। শহরটি বৈদ্যুতিক রেল এবং সড়কপথে কলকাতার সাথে যুক্ত। পানিহাটি থেকে প্রতিদিন হাজার হাজার লোক কলকাতাতে কাজ করতে আসেন। পানিহাটিতে সুতির কাপড়ের কারখানা, ট্যানারি, এবং রাসায়নিক দ্রব্য, রবার, সিমেন্ট ও কাচের কারখানা আছে। এখানে চালের বড় বাজারও আছে। লোকালয়টি ১৯০০ সালে শহরের মর্যাদা পায়। পানিহাটির অন্যতম প্রধান জনপদ হল সোদপুর। ১৫৬০-৭০ খ্রিস্টাব্দে রচিত জয়ানন্দের 'চৈতন্যমঙ্গল' কাব্যে পানিহাটির উল্লেখ রয়েছে: পানিহাটি সম গ্রাম নাহি গঙ্গাতীরে। বড় বড় সমাজ সব পতাকা মন্দিরে॥ পানিহাটি পৌর অঞ্চলের অধীনস্থ সমগ্র অঞ্চল পানিহাটি বলে বিবেচিত হলেও প্রকৃত রূপে পানিহাটি বলতে বোঝায়পানিহাটি মৌজা এবং পানিহাটি পোস্টাল এরিয়াকে (৭০০১১৪)। উত্তরে হরিশ চন্দ্র দত্ত রোড থেকে দক্ষিণে হলধর বসু রোডের মধ্যবর্তী অঞ্চল প্রকৃতপক্ষে মূল পানিহাটি। পানিহাটি পৌরসভার ৩ ও ৪ নং ওয়ার্ড,৫ নম্বর ওয়ার্ডের আংশিক এবং ১০,১৩,১৪ নং ওয়ার্ডের দক্ষিণ পশ্চিম অংশ নিয়ে পানিহাটি পোস্টাল এরিয়া ৭০০১১৪ গঠিত। পানিহাটি মৌজার আয়তন ৫১৯ একর। বর্তমানে বিভিন্ন কাজের সুবিধার্থে পনিহাটি পৌর অঞ্চলকে বিটি রোডের পশ্চিম এবং পূর্ব দিকের অংশ অনুযায়ী পশ্চিম পানিহাটি এবং পূর্ব পানিহাটি নামে ব্যবহার করা হয়।